Szélvédőmosó folyadék helyett mostantól fertőtlenítőszert gyárt a magyar olajvállalat.
Rekord gyorsasággal, mintegy két hét alatt állt át a MOL fertőtlenítőszer gyártásra az Almásfüzitői telepén – jelentette be az operatív törzs mai sajtótájékoztatóján Ratatics Péter, a MOL magyarországi operatív működéséért felelős ügyvezető igazgatója, aki arról is beszámolt: a szert felületeken és emberi bőrön egyaránt lehet majd alkalmazni.
– Első körben a közlekedési vállalatokhoz juttatjuk el, majd a nagyüzemekhez, utána pedig a kiskereskedelemben is megjelenik, elsőként a MOL-kutakon – jelentette ki a vezérigazgató, majd azt is hangsúlyozta: 24 órában, folyamatosan történik a szer gyártása, amelyből annyit tudnak készíteni, hogy az egész Magyarországnak elég lesz hónapokig.
Schanda Tamás, az Innovációs és Technológiai Minisztérium parlamenti államtitkára mindehhez hozzátette: a kormány folyamatosan keresi a vírus elleni védekező eszközök beszerzésének lehetőségét, melyet külföldről is igyekeznek megoldani. (A legutóbbi kínai szállítmányról a Ripost ITT számolt be.)
– Eddig több mint 3 millió maszk, 130 ezer védőruha, 100 ezer gumikesztyű és 86 lélegeztetőgép érkezett – emelte ki az államtitkár, majd azt is hozzátette: a kormány számára kiemelten fontos, hogy mérsékeljék a gazdasági visszaesést, és ennek érdekében igyekeznek a több hazai vállalattal, céggel is felvenni a kapcsolatot, akik szintén segítségükre lehetnek a koronavírus elleni védekezésben, és így továbbra is tudnak munkát biztosítani.
Ezt követően Müller Cecília tiszti főorvos arról is beszámolt: felvételi zárlatot rendeltek el az idősotthonokban.